ToekomsVenster: Verspeelde kanse en geleenthedeFoto: Edu Grande/Unsplash.com Daar is nie ŉ enkele persoon wat kan sê dat hy elke geleentheid wat op sy pad gekom het gedurende die afgelope jaar volledig aangegryp en benut het nie. Benewens die feit dat die lewe met baie geleenthede gee, moet ŉ mens ook onderskei wat op jou van toepassing is. Omdat ŉ mens broos en beïnvloedbaar is het jy nie altyd die onderskeidingsvermoë wat nodig is om te onderskei dat ŉ spesifieke geleentheid benut moet word nie. Alle mense het tye van oorvloedige energie wat met passie, lewenslus en motivering gepaard gaan. Om dan van geleenthede gebruik te maak is nie moeilik nie. Dan weer is daar tye van uitputting, ongemotiveerdheid en selfs moedeloosheid. Verskeie faktore kan tot hierdie toedrag van sake aanleiding gee. Dit is maklik om in so ŉ seisoen geleenthede by jou te laat verbygaan. Ons moet leer om geduldig en simpatiek met onsself te wees. Ons is nie robotte wat meganies opdragte uitvoer nie. Ons emosionele gesondheid speel ŉ belangrike rol wanneer dit kom by die benutting van geleenthede. Somtyds egter is ŉ mens moedswillig traag. Dis niks anders as ongehoorsaamheid en ŉ sondige onwilligheid om te doen wat die aangewese ding is om te doen nie. In daardie gevalle is dit uiteraard belangrik om jouself te bekeer en nuwe besluite te maak oor jou lewe. Belydenis is dan gepas. Miskien kan jy met die volgende gedagtes identifiseer: Here Ek is moeg. Soos ŉ swanger een wat lankal wag, dae tel en elke teken van die klein nuwe weerlose lewetjie as dié teken sien, is ek moeg. Ek is moeg. Ek wil iets nuuts hê, maar nie nuwe geskenke wat blink (maar strak) by die boom bly lê nie. Ek wil nuwe lewe verwelkom ou bekende gesigte sien en nie langer bang wees nie. Ek is moeg. En dors. Ek wil nie langer oor die lewende water praat nie. Ek wil in die snikhete somer daarin swem en gulsig daarvan drink. En rus. ~Anon.